Okresná prokuratúra Zvolen 
Trhová 1, 960 19 Zvolen 1

Sp. zn. : 3 Pv 46/12/6611	Zvolen, 16.3.2012
EEČ : 2-51-37-2012

U Z N E S E N I E

Trestná vec:	obvinený XXXXX  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Zvolen
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
od presnej nezistenej doby do dňa 27.9.2011 v čase okolo 21.20 hod. v meste Sliač, okres XXXXX,  kedy bol kontrolovaný hliadkou OO PZ XXXXX, prechovával u seba zápalkovú krabičku žltej farby s nápisom Billa s obsahom rastlinného materiálu rodu Cannabis celkovej hmotnosti 0,3 gramu s priemerným obsahom účinnej látky tetrahydrokanabinol najmenej 10 mg, ktorá látka je v zmysle Zákona č. 13/2004 Z.z,, ktorým sa mení a dopĺňa Zákon č. 139/1998 Z.z. o omamných látkach, psychotropných látkach a prípravkoch, v znení zákona č. 260/1999 Z.z. v zozname omamných a psychotropných látok zaradená do I. skupiny psychotropných látok, a rastlinný materiál rodu Cannabis v I. zaradený do I. skupiny omamných látok, pričom uvedené množstvo zodpovedá jednej obvykle jednorazovej dávke                                            
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ uznesením sp. zn. ORP-26/SL-ZV-2012 zo dňa 25.1.2012 podľa § 199 ods. 1 Trestného poriadku začal trestné stíhanie pre prečin nedovolenej výroby omamných a psychotropných látok, jedov alebo prekurzorov, ich držania a obchodovanie s nimi podľa § 171 ods. 1 Trestného zákona a súčasne pre uvedený prečin podľa § 206 ods. 1 Trestného poriadku vzniesol obvinenie XXXXX, nar. XXXXX vo Zvolene, trvale bytom XXXXX, Dubičie č. 10, t.č. študentovi Akadémie umení Banská Bystrica na tom skutkovom základe, že
od presnej nezistenej doby do dňa 27.9.2011 v čase okolo 21.20 hod. v meste Sliač, okres XXXXX,  kedy bol kontrolovaný hliadkou OO PZ XXXXX, prechovával u seba zápalkovú krabičku žltej farby s nápisom Billa s obsahom rastlinného materiálu rodu Cannabis celkovej hmotnosti 0,3 gramu s priemerným obsahom účinnej látky tetrahydrokanabinol najmenej 10 mg, ktorá látka je v zmysle Zákona č. 13/2004 Z.z,, ktorým sa mení a dopĺňa Zákon č. 139/1998 Z.z. o omamných látkach, psychotropných látkach a prípravkoch, v znení zákona č. 260/1999 Z.z. v zozname omamných a psychotropných látok zaradená do I. skupiny psychotropných látok, a rastlinný materiál rodu Cannabis v I. zaradený do I. skupiny omamných látok, pričom uvedené množstvo zodpovedá jednej obvykle jednorazovej dávke.                                            

	Obvinený XXXXX sa ku skutku, ktorý mu je kladený za vinu v plnom rozsahu priznal, vyhlásil, že spáchal skutok, za ktorý je stíhaný a vyslovil súhlas s podmienečným zastavením trestného stíhania. S drogami už podľa vlastných slov nechce mať nič spoločné. 
 
Zo spáchania skutku je obvinený okrem vlastného doznania usvedčovaný aj svedeckými výpoveďami XXXXX a XXXXX. Spáchaným trestným činom škoda v zmysle Trestného poriadku nebola spôsobená.

Vyhodnotením zadovážených dôkazov je možné konštatovať, že konanie obvineného XXXXX napĺňa všetky zákonné znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držania a obchodovanie s nimi podľa § 171 ods. 1 Trestného zákona, pretože neoprávnene prechovával pre vlastnú potrebu omamnú látku.

Obvinený XXXXX nebol v minulosti odsúdený a rovnako nebol v minulosti prejednávaný za priestupok. 

Trestný zákon ustanovuje za predmetný trestný čin trest odňatia slobody v rozpätí trestnej sadzby až na tri roky. Ide teda o trestný čin kde pri splnení ostatných zákonom požadovaných podmienok, prichádza do úvahy podmienečné zastavenie trestného stíhania.

S poukazom na uvedené skutočnosti možno podmienečné zastavenie trestného stíhania podľa § 216 ods. 2 Trestného poriadku voči obvinenému pre prečin nedovolenej výroby omamných a psychotropných látok, jedov alebo prekurzorov, ich držania a obchodovanie s nimi podľa § 171 ods. 1 Trestného zákona považovať aj vzhľadom na uloženú skúšobnú dobu za postačujúce. Podľa § 216 ods. 2 Trestného poriadku bola obvinenému určená skúšobná doba v trvaní dvanástich mesiacov. Skúšobná doba začína plynúť právoplatnosťou tohto uznesenia o podmienečnom zastavení trestného stíhania. Ak obvinený v priebehu skúšobnej doby povedie riadny život, prokurátor, ktorý v prvom stupni trestné stíhanie podmienečne zastavil rozhodne, že sa osvedčil, inak rozhodne, a to aj počas skúšobnej doby, že sa v trestnom stíhaní pokračuje /§ 217 ods. 1 Trestného poriadku/.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Kmeč
prokurátor